Twee geskok by Eskom-substasie | Maroela Media
Twee geskok by Eskom-substasie
Twee mans het Dinsdag elektriese skokke opgedoen terwyl hulle na bewering onwettig aan ŉ Eskom-subkragstasie in Tladi in Soweto gewerk het. Een van die mans is doodgeskok terwyl die ander een ernstige beserings opgedoen het.
Die mans was glo besig om aan die infrastruktuur by dié substasie te peuter. Dit het ook tot gevolg gehad dat die kragtoevoer onderbreek is toe transformators ingegee het weens oorlading op die netwerk.
Eskom het Donderdag in ŉ verklaring sy kommer uitgespreek oor die man wat doodgeskok is by die substasie. Die kragvoorsiener en die polisie is tans besig om die voorval te ondersoek.
Eskom het ook onlangs die inhegtenisneming van vyf lede van die gemeenskap in Orlando-Oos in Soweto aangekondig, nadat hulle glo ook onwettig aan Eskom se infrastruktuur gepeuter het.
Volgens Eskom is misdrywe soos onwettige kragverbindings en die peuter aan elektriese infrastruktuur stadig maar seker besig om toe te neem. Dit is glo die hoofrede vir die langdurige kragonderbrekings wat kragverbruikers tydens die afsonderingstydperk ervaar.
Eskom werk saam met die polisie en ander wetstoepassers om enige onwettige aktiwiteite te bestry.
Eskom maan lede van die publiek aan om nie met die elektrisiteitsnetwerk in te meng nie en enige onwettige aktiwiteite aan te meld by 0800 11 27 22.
Ja ek dink nie Eskom se skok oor die ou se dood gaan iets beteken nie. Hy moes in die eerste plek nie daar “gewerk” nie dan sou hy nog hier gewees het.
Hulle wou seker die koper kabels uit die plek “uitwerk”
Onwettig daar gewerk het?????? Ons weet almal watter “werk” hulle gedoen het.
Ek is geskok dat Eskom nie geskok is dat duur transformators ingegee het nie!
Ag okei ek gaan dit ook se, dit is skokkende nuus. Hoe moeilik is dit om te verstaan, as dit nie joune is nie, LOS DIT UIT! Dit is skokend dat sommiges nie daardie som verstaan nie.